Ириней Бучко

**Ириней Бучко** (*24. октобер 1938—†3. май 2012), познати керестурски майстор, радио шпивач и добродїй.

## Биоґрафия
Ириней Бучко ше народзел 24. октобра 1938. року у Руским Керестуре. Оцец Дюра и мац Ана родз. Сопка. Ириней мал ище двох младших братох, Дюру и Владу. Основну школу Ириней закончел у родним валалє и такой пошол на виучованє ременярского (сияртовского) и тапацирског ремесла (1953-1956) до Штефана Надя Митьового теди познатого майстра у валалє. Ириней бул єден з наймладших школярох-шеґертох у майстра Надя. Єден рок Ириней Бучко бул калфа у истей роботнї хтору од оца Штефана превжал його син Славомир Надь. Потим Ириней Бучко робел єден рок у Ремеселнїцким подприємстве *Радник* у Руским Керестуре и вецей роки у Ремеселнїцким подприємстве *Дрина* у Вербаше. Тапацирске ремесло Ириней Бучко добре усовершел и 1964. року ше опредзелєл отвориц свою роботню за продукцию квалитетного тапацираного меблю.

Указало ше же тапацировани мебель ма своїх купцох та Ириней Бучко з часом постал познати нє лєм у ширшей околини Руского Керестура алє и у Босни и Чарней гори одкаль сциговали наручбини за його мебель. Ириней Бучко бул перши майстор тапетар хтори почал предавац мебель на вашарох и так здобувал купцох. По угляду на ньго и його продукцию у валалє ше познейше зявели нови майстрове и продукция меблю постала, у єдним периодзе, важни привредни конар у Руским Керестуре. 

## Културни дїяч и добродїй
Ириней Бучко бул и талантовани шпивач. Як член Дома култури у Руским Керестуре вон 15 роки шпивал у вельким мишаним хору и як соло шпивач на концертох Дома култури. Дириґент Ириней Тимко препознал його шпивацки талант и красни баритон та го послал на авдицию до Радио Нового Саду. Ириней Бучко удатно прешол авдицию и потим знял за Радио Нови Сад коло 20 руски народни шпиванки хтори були дзечнє прилапени з боку слухачох. Як соло шпивач и як член хору Ириней Бучко наступал на велїх концертох Дома култури, на смотрох, фестивалох, у музичних ТВ емисийох у жеми и иножемстве.

Ириней Бучко остал запаметани и як дародавец хтори велї роки дзечнє помагал нашо фестивали ''Червена ружа'' и *Ружова заградка,* културни подїї, спортски бависка *Яша Баков* и спорт у валалє вообще, а помагал и керестурску парохию и цалу нашу церкву.

Ириней Бучко бул оженєти зоз Феброну родз. Винаї и у малженстве мали штири дзивки: Сенку, Оленку, Терезку и Фемку. 

Ириней Бучко умар 3. мая 2012. року, у 74. року. Поховани є на теметове у Руским Керестуре.

## Литература
* Мирон Жирош, *Ириней Бучко (1938), тапетар и сияртов*, *Бачванско-сримски Руснаци дома и у швеце 1745-2001, том IV,* бок 561-565.
* Мирон Жирош, *Дїдо своїм дзецом и унуком*, *Бачванско-сримски Руснаци дома и у швеце 1745-2001, том  II,* бок 489.

## Вонкашнї вязи
* Дюра Латяк, Тирваци плоди Червеней ружи (''Естрада братства'' була закончуюца манифестация Фестивала), *Червена ружа 1962-2011, том I,* Завод за културу войводянских Руснацох, Нови Сад 2011,бок 18.

## Архивски знїмки за Радио Нови Сад
* Нєдалєко од валала - Ириней Бучко
* При поточку- Ириней Бучко
* Ходзел я ґу тебе - Ириней Бучко
* Ей поточе, поточе - Ириней Бучко
* Бимбора, бимбора - Ириней Бучко
* Керестурски штири дзвони - Ириней Бучко
* Ой, пада, пада росичка - Ириней Бучко

Катеґория:Руснаци у Сербиї
Катеґория:Керестурци
Катеґория:Ремеселнїки
Катеґория:Добротворе
Катеґория:Шпиваче
Катеґория:Баритон
Катеґория:24. октобер
Катеґория:Народзени 1938
Катеґория:3. май
Катеґория:Умарли 2012